정조 8년
甲辰七月十六日卯時。上御誠正閣。大臣備局堂上引見入侍時。領府事金尙喆。判府事徐命善李徽之。左議政李福源。判中樞府事具善復。行工曹判書鄭尙淳。禮曹判書金魯鎭。開城留守鄭昌聖。行副司直徐有隣。兵曹判書李在協。知敦寧府事徐浩修。戶曹判書鄭一祥。江華留守嚴璹。刑曹判書李在簡。行副司直李柱國。吏曹判書趙時俊。大提學吳載純。咸春君李昌運。行副司直徐有大。校理李延伋。右副承旨安聖彬。假注書朴能源。記注官金健修。記事官李崑秀。以次進伏訖。上曰。同副承旨入侍。出榻敎洪和輔進伏。聖彬曰。兩司無進參之員。故不爲入來矣。尙喆等曰。雨後似有涼意。此時聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。尙喆等曰。冊禮只隔一望。世子宮凡節。若何。上曰。當此盛熱。好爲安過。甚喜矣。命善曰。臣等不勝慶幸矣。上曰。近日之雨。得無太過乎。尙喆曰。不至過多矣。命善曰。尙不快霽。而亦無傷穀之慮矣。命善曰。都監畢役草記。已爲入啓矣。上曰。可謂神速矣。命善曰。畢役已在再昨前。連値拘忌及齋戒。今日始爲入啓矣。尙喆曰。徐判府所管之役。已爲先畢。來頭都監之事。付之熟手。似好矣。上曰。熟手無踰於卿矣。命善曰。誠如聖敎。領府事果是熟手矣。上曰。上號所改之字。果爲議定以來乎。命善曰。臣等齊議究思。而無過於領府事所奏之字矣。上曰。果爲書來乎。命善曰。書來矣。上命上之。仍下敎曰。諸文任之意。何如。載純曰。此八字。至矣盡矣。何以加諸。有隣曰。屢次思量。無過於此矣。浩修曰。臣等反覆思之。終不如領府事所奏之字矣。上曰。然則以此用之。宜矣。福源曰。景慕宮上號。改以弘字隆字。而弘字尤好矣。上曰。弘字果愈乎。福源曰。然矣。上曰。以此爲定。宜矣。上曰。先朝賓廳會議時。屢有改字之例矣。命善曰。然矣。上曰。禮判與大提學出去。正書以入。可也。仍下問曰。龍亭鼓吹待令乎。魯鎭曰。已待令矣。魯鎭載純出去。改書奉進。上降榻下敎曰。陪往時。自閤門外。鼓吹以往。可也。尙喆曰。臣以樂章事。有所稟達者矣。從前上尊號時。皆有樂章。今番製述官。循例磨鍊矣。詳考列聖誌狀及都監儀軌。則追上徽號。皆無樂章。而國朝以來。或有宗廟樂章。或有殿廟樂章。亦不敢曰全無所據。今此追上尊號。宗廟樂章。何以處之乎。敢此仰稟矣。上曰。時原任大臣之意。何如。福源曰。事關揄揚。宜縟而不宜簡。旣有一二已例。今番亦合撰進矣。命善曰。領府事所達。蓋出愼重之意。而登歌淸廟。係是揄揚之盛節。且國朝亦不無可按之例。臣意則製述官。不必減下矣。徽之曰。樂章乃是揄揚功德。被諸管絃。則禮之所重。不可不備。已有一二前例。今番亦宜撰進矣。上曰。雖無前例。創行固好。況有可據之例。樂章文撰進。可也。出擧條福源曰。事體至重。敢此仰達矣。前日工曹參判所奏之事。詳考前史。則國朝陵號。多與前史陵號相同。如長陵獻陵。雖無可議。而以漢唐言之。殤帝桓帝之陵號爲康陵宣陵。僖宗德宗之陵號爲靖陵崇陵。德宗雖少勝於僖宗。而性與小人合者。凡此前代陵名相同者。固非一二。而未聞以此有追改陵號之事。以此觀之。其不以爲嫌。可以知之。莫重園號。恐不可輕易追改。且前代陵號之未及詳考者。亦應有相同之字。若以此爲嫌。隨聞隨改。則非但事體之不安。陵號亦無可定之字矣。上曰。係是莫重莫大之事。諸大臣意見。何如。尙喆曰。在相之言。言則是矣。而旣聞之後。終涉如何矣。命善曰。臣等旣聞之後。下情終涉不安。以祜字改之。則似爲便當矣。徽之曰。左相所奏。言雖是矣。而終有所不安於心。初不如不聞矣。福源曰。改以祜字。則事面尤爲苟艱矣。上曰。左相之意。出於正大之論。陵號之與前代相同。似無以此爲嫌之端。朝廷擧措。當以正大爲事矣。至於改以祜字。尤爲苟艱。重大之事。豈可如此乎。禮堂文任。亦陳意見。可也。魯鎭曰。此是莫重之事。左相所奏。誠爲得宜矣。載純曰。臣之初見。以改爲達矣。更思之。左相所奏。甚得宜矣。浩修曰。臣父常時。祐字。以祜字知之。人亦多以祜字知之矣。左相之言亦好。前代相同之陵號。不可勝記。不必以此爲拘矣。有隣曰。左相之言。儘是正論。遽爾追改。還爲不安矣。上曰。諸宰各陳所見。可也。善復曰。臣則不嫺古事。而終不如不聞矣。尙淳曰。事面當取正大。莫重之事。恐不可輕易議改矣。昌聖曰。年久已定之號。豈可以前代陵名之相同。遽爾改之乎。左相所奏。誠爲得宜矣。在協曰。左相之言。事面得宜。臣意則不改爲好矣。一祥曰。已定之園號。恐不可輕改矣。璹曰。年久已定之號。固難到今追改。而旣聞之後。亦涉未安。臣不敢指一仰對矣。在簡曰。左相所奏。言甚正大。允從。好矣。柱國曰。臣於莫重之事。何敢仰對乎。時俊曰。左相所奏。儘合經法。凡於致隆之道。務從經法。似爲得當矣。昌運曰。臣於莫重之事。不敢仰對矣。上曰。何以則爲好道耶。大經大法之外。何敢輕議。而追上園號。何等莫重之事。而今若輕易改號。以後觀之。則未知因何事端而至有追改至重園號之擧耶。此豈非十分審愼處乎。左相之言。果是經法之論。諸宰之中。或有持難之言。且以二字之偶同於前代之陵號。豈有欠於盡誠致隆之道乎。大臣中。一是元老。一是曾經元輔。而雖此詢問。領相今不入來。待其病間登筵。更加商量。姑不敢遽然決之矣。上曰。次對爲之。可也。福源曰。臣等以莫重擧行之事。欲爲仰達。故今日登筵。而別無大段稟定之事矣。仍奏曰。此北兵使申大謙今秋巡操取稟狀啓也。今秋停操事。因下敎。前已行會。而親騎衛都試及今年親騎衛馬兵都試。竝令設行。何如。上曰。依爲之。出擧條福源曰。此平安兵使具以謙。黃海兵使吳載熙狀啓。今秋習操依例設行事。請令廟堂稟旨分付矣。今年連値使行。前頭又當有勅行。凡係擾民。宜在軫念。而兩西昨年年事。旣得免歉。詰戎重事。不宜停廢。依例行操之意。分付。何如。上曰。原任大臣之意。何如。尙喆曰。目今西路。不但冠蓋相續。前頭客使又當出來。詰戎非不體重。此時擾民。亦不可不慮矣。命善曰。領府事之言。是矣。如此之時。恐不可無闊狹矣。徽之曰。詰戎之政雖重。今年勅行當前。兩西民情。亦不可不念矣。上曰。諸將臣所見。何如。善復曰。詰戎之政甚重。年久未行。今秋則似當擧行。而民事亦不可不念矣。尙淳曰。戎政雖重。勅行當前。此時都試停止。似宜矣。柱國曰。詰戎之政。關係甚重。而至於兩西。則與他道自別。屢年停廢。事甚可悶。今年則年事稍登。秋操依例擧行。恐合事宜矣。昌運曰。西路今年。文勅當前。民事不可不顧念矣。有大曰。兩西詰戎之政。比他道尤爲緊重。而屢年停廢可悶。今秋操則依例擧行。好矣。上曰。詰戎雖重。擾民爲難。況今勅行不遠。不可無闊狹之道。兩西習操。特竝停止。可也。福源曰。海西別武士鄕騎士武學都試等事。則使之依例擧行。何如。上曰。依爲之。出擧條。福源曰。月食已過。禮部回咨。依例撰出。正書安寶後。定禁軍。給馬下送于灣府。使之傳于鳳城將處。以爲轉致北京之地。何如。上曰。依爲之。出擧條善復曰。文山前萬戶高時淵。不待交符。先爲拿來。而本道兵使。以假將差送事。至有狀聞。事未前聞。不勝驚駭。羅將處嚴加査問。則初十日交符後。始爲拿來云。故前萬戶高時淵處。更問委折。則以爲。雖欲未交符前就拿。印符無傳送處。豈有是理。初十日交符後。就拿丁寧云。若然。則本鎭以羅將下來事。例有文狀。而其文狀錯誤。有此狀聞之擧。而假將差送。則邊將之身故及在喪者外。各道曾無其例。而以此事。重宰及兩宰臣。至於被罪之境。事關後弊。惶恐敢達矣。上曰。然則此是兵使顚錯之失。不可無罪矣。福源曰。羅將之言。不可準信矣。善復曰。臣親問於羅將處。則果於新萬戶到任交符後拿來云矣。命善曰。非但此事之顚錯。聞其病勢。果難在任云矣。上曰。本事旣如此。則禁府堂上。別無可罪之端。罪名分揀。當該兵使擧措。極爲顚倒。且關後弊。爲先罷黜。令該府拿問勘罪。可也。出擧條仍命書榻敎曰。黃海兵使吳載熙爲先罷黜。仍令該府拿問勘罪。上曰。事變注書傳命。駭然矣。仍命書榻敎曰。事變注書金良倜汰去。又命書傳敎曰。政官牌招開政。善復曰。昨以當直都事。非公事而來待闕中。有飭敎下者。而每當當直呼入之時。輒有急遽之事。故自前。例爲來待於闕中云。而今番下敎之後。非但都事之不得入闕。竝與持公事入來之吏隷。亦皆禁止云矣。上曰。都事則離次入闕。而徐英輔則安坐當直云。豈非相反乎。仍下敎于兵判曰。此後則都事非公幹入來。則分付禁止。吏隷之持公事入來者。則使之出入。以此嚴飭。可也。昌聖曰。來頭勅行不遠。而本府銀子。實無推移之路。事甚悶然。兵曹所在丁銀。姑先推移貸下。以爲副急之需。而隨卽充報。事涉便好。故敢此仰達。下詢大臣處之。何如。上曰。時原任大臣之意。何如。福源曰。今番奏請使所齎去銀貨。自京司無以推移。全劃於箕營。松都事勢誠爲渴悶。而兵曹留儲。則恐不可貸下矣。尙喆曰。以松都殖貨之地。勅需丁銀。難於措辦。有此請貸京衙門之擧。兩西支勅之處。如或藉此爲例。則此在國體。恐未妥當矣。命善曰。松都事亦不可恝視。而頃聞戶判之言。支勅丁銀。專恃兵曹云。未知此外。又能有推移之道否也。徽之曰。領府事之言。誠然矣。京衙門銀貨許貸之路。今若一開。後弊所關。國體亦恐未安矣。上曰。依爲之。出擧條魯鎭曰。上號陳賀時。有大殿中宮殿只進方物。勿封物膳之命。而値此罕有之邦慶。至廢應行之常規。事甚未安。依例封進之意。知委。何如。上曰。冊禮時。旣命封進。此則置之。可也。出擧條魯鎭曰。今番上號陳賀時箋文頭辭。有勿爲各撰之下敎。而昨年上號陳賀時箋文頭辭。各撰以進於當殿當宮矣。今亦依此擧行。何如。上曰。追上與加上。措辭不可不竝撰。依癸酉陳賀箋文頭辭例爲之。可也。出擧條一祥曰。敬差官差送與否稟定。然後年分事目。當爲磨鍊啓下。而近年連爲令道臣擧行。今番何以爲之乎。上曰。依近例爲之。可也。出擧條上曰。玉堂入直誰也。命善曰。校理李延伋。以上番入侍矣。一祥曰。儀軌五年條。謄出以來矣。上曰。何時可畢乎。一祥曰。各處儀軌。擧多遺失。無以考閱謄出矣。上曰。各處所在儀軌。果多遺失。惟外奎章閣所藏儀軌。頗爲完備云矣。旣非史庫。便是外庫所藏。則沁留或有考出之例耶。沁留出去。問于所帶府吏以奏。可也。璹出問。回奏曰。果無前例云矣。上曰。江華一日間。果可入去乎。命善曰。甲串過涉。稍爲遲滯。而如若早發。則可以入去矣。上曰。三度習儀。以晦日定行。則何如耶。禮判出問于日官以奏。可也。魯鎭出問。回奏曰。晦日則不合云矣。命善曰。冊寶內入時。士民觀光者。莫不踊躍企待。而時刻太早。似當擧火入來矣。上曰。何必卯時。日出後入來。似無不可矣。上曰。輦輿則其間置于司僕乎。命善曰。然矣。上曰。冊寶多日留置于仁政殿中。禮郞等侍守直。亦將久勞。如此吉慶之時。不必使人久勞矣。上曰。戶判所看之役。何日爲始乎。一祥曰。一二日內。可以爲之矣。上曰。戶判與訓將。同往更看。可也。上曰。春坊役事。何日當畢乎。匠手速卽退送。好矣。一祥曰。補階何日爲之乎。上曰。擇日以入。可也。上曰。黃海兵使。數遞可悶。今番則另擇以送。可也。上曰。北伯辭疏來到。何以處之乎。福源曰。前疏則見之。今疏則姑未得見。而豈可以人言輕遞藩任乎。且北關重地。又當大歉之餘。賑餘庶務。若不善爲收拾。則此亦可悶矣。上曰。諸大臣之意。何如。尙喆曰。左相所奏。好矣。命善曰。崇品重臣。旣遭人言。則似難仍冒。且廉防亦重。宜有許施之道矣。上曰。所遭則果難。而大體論之。所遭爲輕。民事爲重。姑且置之。而畢竟則當爲許遞矣。上謂命善曰。到記取來。而命官無人。領府事膺敦匠之命。卿則都監進去。洪判府事有故。領相之病。近復何如。福源曰。又遭服制云矣。上曰。領相家事。甚可悶念矣。李判府事所遭。誠難强矣。輔國正一品中。亦有命官之例乎。命善曰。雖輔國。亦有崇祿以下爲命官之例矣。徽之曰。臣非但所遭之如此。病勢亦難强矣。上曰。卿之所遭。可謂無前矣。自有大臣遭彈以來。未有如卿之甚。予之處分于李魯春者。誠以事面至重。其在敬大臣之道。不得不如是處分。不爲赦宥者。良以此也。徽之曰。此莫非賤臣無狀所致。人必自侮而後。人侮之。言官之緣臣獲罪。尤爲臣不安之端矣。上曰。此非獨爲卿地也。事面先正。然後朝廷可正。魯春之至今不赦。蓋有意焉。觀其極口慘辱。恣意凌踏。胡至是耶。四維。國之根本。而似此彈章。前所罕見。此豈不大有欠於敬大臣尊體貌之意乎。尙喆曰。聖敎誠然。雖大臣。若有罪過。則雖可臚列論之。而至於李判府之所遭。則誠爲無前矣。古有此子亦參政等說。而此則尤有加矣。命善曰。將焉用彼相等說。古亦有之矣。上曰。此子亦參。彼相焉用等說。古亦有之。而比此則猶是歇後語矣。徽之曰。不足道三字。臣則以爲。合着於臣身。而果是實際語矣。上曰。卿逢此慘辱。何無一語猛辯乎。夫呶呶爭辯。本非大臣之所可爲。而此等處。則辯之亦不妨矣。如許醜辱。卿何爲全不介懷乎。上曰。吏判進前。仍下敎曰。春坊實兼輔德。今爲堂上窠。而通擬之法。尙無定規。向來吏判。有出擧條定式。而猶未恰當。蓋實兼輔德。曾爲堂下官時差擬之法。固自各異。兼官則東壁外。無得爲之。實官則兩司之已通春防者。秩陞亞長。則例皆檢擬。今作堂上窠之後。亦宜不同。已通兼官之人。自可無礙於實官。而只通實官之人。似難渾擬於兼官。在前諭善。以極選之故。曾經者不過數人。兼輔德。固是春坊堂上窠極選。而若使比同於諭善。則通擬之路。未免太窄。至於輔德。比之兼輔德。亶合稍廣。如何定制。方爲稱當。吏判先陳意見。可也。時俊曰。臣之向來筵奏。未色糢糊。及今講定。實合事宜。臣意則以爲。兼輔德。以大司成已通人通擬。而閣臣吏議副學。則視堂下東壁之例。雖佐貳獨政。直爲擬望。實輔德則以大司諫已通人通擬。著爲令式。則界限不至於太窄。官方亦合於愼簡。而事係官制。下詢大臣處之。何如。上曰。諸大臣各陳之。可也。福源曰。曾爲堂下窠時。兼輔德則以已行應敎差擬。輔德則以兩司亞長差擬。今亦略倣此意。以廣通擬之路。似好矣。尙喆曰。實兼輔德。旣作堂上窠。則今此下敎。實出於欲廣通擬之路。其所差擬之銓法。若如堂下實兼輔德之例。則似好矣。命善曰。實兼輔德。旣陞堂上窠之後。臣意則謂與堂下時稍異。似當通融備擬矣。今伏承聖敎。怳然大覺。廣取人才之道。不可不分而二之矣。然則已通兼輔德者。雖可直擬輔德。已經實輔德者。又當通擬兼輔德。而若論界限。則兼輔德。以已通國子長以上人通擬。實輔德。以已通薇垣長及雖未及通而當通薇院長之人通擬似好。而此係官制變通。廣詢酌定。恐宜矣。徽之曰。兼輔德。旣爲堂上極選之窠。實輔德。以當通大司諫之人通擬。則用道廣而得人多。政格亦似好矣。上曰。曾經吏判人。各陳所見。可也。尙淳曰。兼輔德。則以大司成以上通擬之人爲限。實輔德。以已通薇院長及應通中另擇備擬。則似好矣。有隣曰。兼官則依此通擬。實官不必只取大諫已通之人。雖未及通於大諫。若其當通之人。勿拘擇擬。亦無不可。而吏判旣有所奏。臣亦別無他見矣。浩修曰。實輔德。以已通大司諫之人備擬。兼輔德。以已通大司成之人備擬。則旣存愼簡之限。且廣取人之路。俄者吏判所奏。誠得宜矣。在簡曰。兼官則大成通擬。實合事宜。而實官則只以大諫爲限。或有太狹之嘆。臣意則曾經承旨人通擬。似無所妨。而大體則與吏判所奏。別無異同矣。上曰。僉議旣合予意。依此定式。可也。上曰。實兼輔德備擬之規。雖已定式。而旣作堂上窠之後。春坊無亞長窠。若以弼善爲亞長窠。則能無掣礙之端乎。吏判更陳之。可也。時俊曰。實兼官。曾以堂下從三品窠。今爲堂上正三品窠。堂上堂下。雖有正從之別。其爲三品則一也。且弼善。自是四品窠。而兩司亞長。亦可通融爲之。三品以下。每品分排。依前自如。今不必更爲變通矣。上曰。大臣之意。何如。福源曰。應敎是正四品。而亦謂之玉堂亞長。輔德旣爲堂上。則弼善雖不陞品。亦可謂之亞長。若以本院堂下無三品官而陞弼善之品。則文學司書。亦當次次陞品。而六品則未免闕員。此亦爲掣礙矣。尙喆曰。輔德雖作堂上窠。自是三品。弼善以下。若欲次次陞品。則恐不無品秩窒礙之慮矣。命善曰。弼善以下。次次陞品。則多有掣礙之端。仍舊貫無妨。弼善兼弼善。則雖是四品。依應敎例。作爲春坊之亞長。亦無不可。蓋應敎。名雖亞長。階是四品。故銓郞。不由掌弼。直陞應敎者。良以此也。然應敎則直入承旨望。又與執義司諫相往來。而弼善則似難如此。只當爲春坊之亞長而已。徽之曰。弼善雖不陞品。亦是亞長。而若陞品。則其下諸官。亦皆次次陞品。六品官當爲闕員。此甚掣礙矣。上曰。曾經吏判之人。更陳所見。可也。尙淳曰。輔德旣陞堂上窠。春坊堂下。今無亞長窠。若依當品獻納例窠。弼善則陞從三品。兼弼善依前四品窠。文學司書以下。若竝依此例。次次變通。恐似不妨矣。有隣曰。輔德雖陞爲堂上窠。三品則自在。吏判所奏。誠爲穩當。臣亦別無他見矣。浩修曰。輔德雖陞堂上窠。而旣是三品官。則春坊之每品俱備。與前一般。且弼善卽應敎陞品之階梯。而若作亞長窠。獨存掌令陞品一條。則向後四品陞擬時。恐不無苟艱之端矣。在簡曰。臣意與吏判所奏。別無異同。不必更爲變通矣。上曰。吏判意見甚好。僉議別無異同。依此定式。可也。出擧條上曰。說書。冊禮時陞六乎。講書院前例。則官員竝爲準職矣。無於前之例。予不欲用之。而況都監提調。效勞良多。而冊禮時則自前無加資之例。尊號時則皆有之矣。福源曰。人皆以覩此盛擧爲榮。賞典有無。何必論乎。上曰。上號。前亦頻有。而冊禮。實所罕有。今番邦慶。可謂無前。而反無陞資之典。豈不抑鬱乎。如有可據之例。豈惜恩賞乎。上曰。冊禮時。正副使服色。何以磨鍊乎。魯鎭曰。詳考前例。則皆着朝服矣。上曰。冊禮時。不以公服磨鍊者。何也。禮判出去。五禮儀及前後前例。竝爲考入。可也。魯鎭出去。回奏曰。五禮儀及前後前例。皆以朝服爲之。而公服則無可考之文矣。上曰。旣曰使臣。則不着公服而着朝服。何也。均是冊禮。而嘉禮時則着公服。冊禮時則着朝服。事甚斑駁矣。魯鎭曰。前例如此。故初以朝服磨鍊矣。上曰。諸大臣之意。何如。福源曰。公服乃使者之服。與朝服事體稍異。以公服磨鍊。恐合事宜矣。尙喆曰。臣則未能的知。故不敢仰對矣。命善曰。正副使以朝服磨鍊。未知其果合禮典。而旣稱正副使。則宜有區別之道。以公服磨鍊。似合事體矣。徽之曰。命使發冊。當用公服。朝服則似未知其必合禮典矣。上曰。僉議旣同。依爲之。仍命書傳敎曰。東宮冊禮。自內受冊。則有正副使。其服色雖有庚午丙辰已例。旣非五禮儀所載。且均是發冊。而王妃冊禮則使臣具公服。東宮冊禮則具朝服。亦不無斑駁之嫌。今番宜有一定之式。令館閣博考可據典禮。草記。昌運曰。北漢大城門外。晉賢峯下麓都城主脈。乙酉年沙汰補築處。年久間多頹落。而其時完固處。亦多崩潰云。故臣先遣將校看審。則果如所聞。若不及今改築。則將有山脈斷傷之慮。都城主脈。事體重大。臣與京兆堂上。同爲看審形便後。設始修補似好。故敢達矣。上曰。京兆堂上誰也。福源曰。判尹尹東哲。左右尹申益彬鄭枋矣。上曰。看役人不可不先爲差定。千摠中。必以勤幹解事人。擇差。可也。善復曰。管城將李健秀。可合此任矣。昌運曰。臣出去時。所佩密符何以爲之乎。上曰。依佩往來。可也。出擧條上曰。訓將可以往見乎。命善曰。足以往返矣。上曰。卿來日。與摠使同爲往見。好矣。善復曰。臣旣承與摠戎使偕往看審之命。而摠使已以仍佩往來事。筵達蒙允。臣亦一體爲之乎。上曰。依爲之。出擧條上曰。領府事。登丙辰冊封科。而代理時。爲春坊者。獨有卿一人。況於丙申爲院相。年尊而入耆社。位高而至領府。今又爲冊禮正使。可謂稀有之事。甚可貴矣。命善曰。領府事八字。果極好矣。上曰。經國大典校正之役。今幾何爲之。魯鎭曰。幾乎畢役矣。仍奏曰。五禮儀。更爲考見。則正副使。初着朝服。而至東宮門外。改具公服矣。上曰。然則尤非持疑之事。今則可以公服爲之矣。使臣之獨具朝服。初未知何意。且庚午儀軌。尤爲疎漏。儀文全不詳備。其時都提調誰也。命善曰。似是權大運睦來善矣。上曰。館閣草記後。當收議於卿等矣。上曰。公服。以眞紅色爲之乎。一祥曰。然矣。上曰。年老大臣。當爲好事。精造以給。宜矣。領府事果有。福矣。尙喆曰。臣於此事。不敢辭遜矣。福源曰。領府事晩年榮光。可謂罕比矣。上命書傳敎曰。己卯年冊禮相禮。卽參議金勉行也。其子履正。適在陞品中。事亦不偶。相禮未差代。前校理金履正擬入事。分付。仍下問曰。履正陞品乎。在簡曰。已經掌樂正矣。上命書傳敎曰。近考春坊先生案。丙申以前宮官之無故。尙在堂下者。未滿數人。今番新設之後。宜有記念之擧。且以久次言之。合有陞遷。以此意。先令銓曹知悉。又下敎曰。冊禮時。諸執事。皆以曾經桂坊人差出。而時無職名人。竝付軍職之意。分付。命書傳敎曰。左副承旨許遞。前望單子入之。上曰。上號都監儀註。速爲抄出。可也。仍命退。諸臣以次退出。